stanford-oval/wikipedia huggingface dataset:
לאו החמישי (אפיפיור)
ביוגרפיה

לאו החמישי נולד במקום שנקרא פריאפי, ליד ארדאה. למרות שהוא היה כומר, כאשר הוא נבחר לאפיפיור לאחר מותו של האפיפיור בנדיקטוס הרביעי ביולי 903, הוא לא היה הכומר הראשי של רומא.
במהלך כהונתו הקצרה, לאו העניק לקנונים של בולוניה בולה אפיפיורית מיוחדת (epistola tuitionis), שבה הוא פטר אותם מתשלום מיסים. עם זאת, לאחר שכיהן קצת יותר מחודשיים, לאו נלכד על ידי כריסטופר, הקרדינל של סן לורנצו בדמסו והושלך לכלא. כריסטופר עצמו נבחר לאפיפיור (903-904), ולמרות שנחשב כיום לאנטי-אפיפיור, הוא נחשב עד לאחרונה לאפיפיור לגיטימי. לאחר תקופה קצרה הודח כריסטופר על ידי סרגיוס השלישי, ועל פי מקורות מסוימים, הוא כלא את האנטי-אפיפיור כריסטופר ואת לאו החמישי ולאחר זמן ציווה להוציאם להורג בחניקה. האנציקלופדיה הקתולית מכחישה את הסיפור ומכנה אותו "מפוקפק ביותר". עם זאת, בגלל היותו האפיפיור היחיד שידוע עליו שציווה על רצח של אפיפיור אחר והיותו האפיפיור היחיד שבנו הלא חוקי התמנה גם הוא לאפיפיור (יוחנן האחד עשר), נקראת הכהונה שלו "העגומה והבזויה".
יעקב אורנשטיין (אדריכל)

| --- | --- |

 לידה:  18 בדצמבר 1885 וינה, האימפריה האוסטרו-הונגרית 
 פטירה:  4 בינואר 1954 (בגיל 68) תל אביב-יפו, ישראל 
 שם לידה:  Jaques Ornstein 
 מדינה:  ישראל, ציסלייטניה (ארצות אוסטריה), אוסטריה 
 השקפה דתית:  יהדות 
 בן או בת זוג:  מרגלית אורנשטיין 
 
יעקב אורנשטיין (18 בדצמבר 1885 – 4 בינואר 1954) היה אדריכל ומהנדס ביישוב, מראשוני האדריכלים בסגנון הבינלאומי בתל אביב.
קורות חייו

ז'אק (יעקב) אורנשטיין נולד בווינה שבאוסטריה לאיגנץ וברטה לבית גנס, במשפחה בת תשעה ילדים. הוא סיים לימודי הנדסה בבית הספר הגבוה לטכנולוגיה בעיר הולדתו ב-1908 ועבד כמהנדס בניין עבור הרכבת הקיסרית בווינה ובאינסברוק. שירת כקצין ומהנדס וזכה בעיטור צלב הברזל הקיסרי.
אורנשטיין שימש כמאמן בקבוצת הכח וינה ופגש את בנימין זאב הרצל במהלך אימון. השניים שוחחו והתרשמו הדדית זה מזה.  עקב כך עלה יעקב לבדו לארץ ישראל ביוני 1920 ולאחר שמצא משרה שכנע את האם להצטרף אליו. המשפחה עלתה לארץ ישראל בשנת 1921 והתיישבה ברחוב אחד העם 42 בתל אביב. מרגלית אורנשטיין פתחה את הסטודיו הראשון למחול מודרני בארץ ישראל ב-1922 בבית המשפחה.
בסביבות שנת 1933 הגיע האדריכל שלמה ליאסקובסקי (?1903 - 2001) לביקור בארץ ישראל. אורנשטיין הציע לו לפתוח משרד אדריכלים בשותפות וליאסקובסקי עלה לארץ. בתקופה זו תכננו השניים בעיקר מבנים מסחריים ומבנים מעורבים. לאחר חמש שנים פורקה השותפות בעקבות החלטתו של ליאסקובסקי להגר לארגנטינה.
קורות חייו > משפחתו

נישא למרגרטה (מרגלית) לבית אופנהיימר, ילידת 1888, ממשפחה וינאית יהודית אמידה. לבני הזוג נולדו התאומות יהודית ושושנה (סוזי; 1911 - 1998) והבן דוד (1918 - 2007; לימים תת-ניצב דוד אורן במשטרת ישראל, שימש באמצע שנות ה-70 כמפקד בית הספר הארצי לשוטרים).
גבי אלדור, בתה של שושנה, היא נכדתו.
יעקב אורנשטיין נפטר בתל אביב בא' בשבט תשי"ד ונטמן בבית העלמין בקריית שאול. רעייתו, מרגלית, נפטרה ב-1972.
קורות חייו > פרויקטים בולטים

בית ישעיהו ירחע (מלון אלנבי), סמטת בית השואבה 4, 1926: אגף אחד בבית שימש כמלון אלנבי. ישעיהו ירחע נולד באוקראינה והגיע לארצות הברית בגיל 20. עבד כמהנדס בעיריית ניו-יורק ועלה לארץ ישראל בתחילת שנות ה-20 עם הון של כמאה אלף דולר. נמנה עם ארבעת המייסדים של רעננה.
התיאטרון הארץ ישראלי, שדרות רוטשילד 80, 1927: הוקם כאולם חסר-גג בן 270 מקומות ישיבה. תוכנן בשנת 1927. בעשור הראשון שימש האולם בעיקר את שחקני תיאטרון הבימה, חסרי האולם. בשנת 1938 הפך האולם לבית קולנוע "שדרות" שפעל ברציפות עד אמצע שנות השבעים. לפני הריסתו צולמה במקום סצנה בסרט "אסקימו לימון". המבנה נהרס בתחילת שנות השמונים ובמקומו נבנה בית בנק מסד.
בית קטינסקי, רח' נחלת בנימין 41, 1928. תוכנן במקור כמבנה מגורים בן קומה אחת בסגנון האקלקטי על ידי האדריכל דב פבריקנט. בעליו של המבנה, ברוך קטינסקי, היה מבוני שכונת נחלת בנימין וחבר הנהלה. אורנשטיין תכנן ההסבה של הקומה הראשונה למסחר, הוספת הקומה השנייה וכן הוספת מרפסות וארקרים מעוגלים בחזית הראשית. המבנה המקורי נהרס ושוחזר בראשית שנות ה-90. בשנת 2015 החל שיפוץ המבנה, שבמהלכו נוספה לו קומה. בתחילת 2017 הסתיים השיפוץ.
קולנוע גן-רינה, מגרש בין הרחובות שלום עליכם, בן יהודה והירקון, 1929: קולנוע-קיץ (ללא גג) שהכיל 1500 עד 1600 מקומות ישיבה. נקרא על שם בתו של המהנדס ישעיהו ירחע. נפתח במאי 1929 לקהל בהצגת "נשפי פורים" של תיאטרון המטאטא. במשך 32 שנות קיומו הוקרנו בו כ-800 סרטים. במוצאי שבת, 14 בנובמבר 1960, התקיימה בגן "הצגת הקולנוע האחרונה". בשנת 1959 קנה את המגרש הקבלן אריה פילץ. כיום שוכן במקום מגדל ישרוטל.
בית קרינסקי ("בית הרופאים"), רחוב ביאליק 8, 1929: בית דו קומתי ששלוש שנים אחר כך נוספה לו קומה שלישית. שימש מאוחר יותר כמלון "צייכנר-קמפלר".
בית הורביץ, פינת הרחובות רמח"ל 6 ויהודה הלוי 61, 1932: התוכנית המקורית כללה בית מגורים בן שתי קומות. בינואר 1932 הוגשה תוכנית הבניין. בסוף אותה שנה אושרה בקשת הבעלים, מרים-הינדה ואהרון הורביץ, להוספת קומה שלישית. במרץ 1934 אושרה לזוג הורביץ בניית אגף חדש בעל קומה אחת לבית, שחזיתו פונה לרחוב יהודה הלוי. בהמשך נוספו לאגף עוד שתי קומות. באחת הדירות התגורר דוד צבי פנקס. כיום משמש הבית את מלון הבוטיק לילי & בלום.
בית רקנאטי, פינת רחוב מזא"ה 79 ודרך בגין 35, 1934: תוכנן בידי אורנשטיין עם שותפו האדריכל שלמה ליאסקובסקי בסגנון הבינלאומי ונבנה בשנת 1935. הבית משלב מסחר בקומת הקרקע ומגורים בשתי הקומות העליונות. באותן השנים שכן הבית בפאתי העיר.
בית פולישוק, פינת הרחובות נחלת בנימין 1 ואלנבי 62, 1937: מבנה משרדים ומסחר בקרן שתוכנן בידי אורנשטיין עם שותפו שלמה ליאסקובסקי בסגנון הבינלאומי.
הערות שוליים

↑  יעקב אורנשטיין באתר GRAVEZ
קולנוע גן רינה הכניסה מבן יהודה 1945
מלון אלנבי וביתו של ישעיהו ירחע, 1936
לטאות מקרינות

| לטאות מקרינות |
| --- | --- |
 Petrosaurus thalassinus
מיון מדעי
ממלכה:: בעלי חיים
מערכה:: מיתרניים
קבוצה:: בעלי שפיר עוברי
על־מחלקה:: בעלי ארבע רגליים
מחלקה:: זוחלים
סדרה:: קשקשאים
תת־סדרה:: דמויי איגואנות
משפחה:: לטאות מקרינות
שם מדעי
 Phrynosomatidae ‏פיטזינגר, 1843

לטאות מקרינות (שם מדעי: Phrynosomatidae) היא משפחה של לטאות הנפוצה מפנמה עד לדרום קנדה. רבים מבני המשפחה מותאמים לחיים בתנאי מדבר חולי, אך מינים אחרים במשפחה חיים על גבי סלעים, קצות יערות גשם ובערבות שונות. משפחה זו כוללת כ-160 מינים.
מיון

במשפחה ישנם עשרה סוגים:
סוג ומין יחיד לטאת זנב הזברה (Callisaurus draconoides)
סוג ומין יחיד לטאה חסרת-אוזן גדולה (Cophosaurus texanus)
לטאה חסרת-אוזן (Holbrookia)
לטאת סלע קליפורנית (Petrosaurus)
איגואנית מקרינה (Phrynosoma)
Sator
סְקֵלוֹפּוֹרוּס (Sceloporus)
אומה (Uma)
לטאת עצים (Urosaurus)
אוטה (Uta) - בה לטאה מוכתמת-צד
גלריה

Cophosaurus texanus
לטאת זנב הזברה
לטאה מכותמת-צד
Phrynosoma coronatum
Sceloporus magister
כתר מרי ממודנה

| --- | --- |

 מידע כללי
 תאריך יצירה:  1685 
 טכניקה וחומרים:  זהב, יהלום, פנינה 
 ממדים בס"מ
 גובה:  19 ס״מ 
 נתונים על היצירה
 משקל:  700 ג' 
 מיקום:  בית התכשיטים
 
כתר מרי ממודנה (באנגלית: Crown of Mary of Modena) היה כתר שהוכן עבור מרי ממודנה, רעייתו של המלך ג'יימס השני, מלך אנגליה (אשר מלך גם באירלנד בתואר "ג'יימס השני" ובסקוטלנד בתואר "ג'יימס השביעי").
היסטוריה ושימושים

על פי המסורת, בעת טקס ההכתרה, רעייתו של המונרך המוכתר מוכתרת אף היא כ"מלכה הרעיה" (queen consort). בעת שלטונו של אוליבר קרומוול באנגליה כל תכשיטי הכתר של הממלכה המאוחדת הושמדו. לאחר מותו, ובעת הכתרת צ'ארלס השני בשנת 1661 לא היה צ'ארלס נשוי, ולכן הוכנו עבור ההכתרה כתר הכתר למונרך בלבד ולא כתר עבור הרעיה. לאחר מותו של צ'ארלס והמלכת אחיו ג'יימס השני הוכן כתר רעייה עבור רעייתו מרי ממודנה.
למעשה, הוכנו שלושה כתרים: כתר הכתרה, כתר ממלכתי ועטרה (כתר לשימוש יום יומי).
כתר ההכתרה ניזוק במהלך השנים, אולם בכתר הממלכתי נעשה שימוש בטקסי ההכתרה של כל המלכות הרעיות עד שנת 1831. כמו כן חבשו את הכתר המלכה מרי השנייה והמלכה אן.
בשנת 1831 הוחלף כתר מרי ממודנה בכתר המלכה אדלייד (שהוכן לצורך הכתרת בעלה, המלך ויליאם הרביעי), שהיה גדול ומרשים יותר מכתר מרי ממודנה.
כתר ההכתרה המקורי לא קיים כיום, אולם הכתר הממלכתי והדיאדם שמורים כיום בבית התכשיטים שבמצודת לונדון. על פי הנוהג, בכתרים שלא נעשה בהם שימוש הוצאו האבנים היקרות והפנינים, אולם בשנת 1938 הושבו לכתר מרי ממודנה פנינים שהחליפו את פניני הדמה שהושמו בו.
תיאור הכתר

הכתר יוצר בשנת 1685 על ידי התכשיטן ריצ'רד דה בוואר ועוטר ביהלומים שהושכרו לצורך טקס ההכתרה (כנהוג באותה עת): 38 יהלומים גדולים ו-523 יהלומים קטנים, וכן 129 פנינים.
בבסיס הכתר עיגול של זהב המעוטר ב-20 יהלומים גדולים וכן בעיטורי ארבעה צלבי פאטה וארבעה פרחי חבצלת (בין כל צלב נמצא עיטור פרח חבצלת) העשויים יהלומים ומשובצים בזהב. בתחתית הכתר משובצת שורה של פנינים. מעל בסיס הזהב ארבעה חצאי קשתות המעוטרים בשורת פנינים במרכזם, ובשתי שורות יהלומים בצדדיהן. בנקודת חיבור הקשתות ישנו גלובוס (מונד) מוזהב ועליו צלב המעוטר בחמישה יהלומים ושלוש פנינים.
ג'יימס השני מלך אנגליה / ג'יימס השביעי מלך סקוטלנד
לטאת אנצ'ייטה שטוחת-אף

| לטאת אנצ'ייטה שטוחת-אף |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: קשקשאים
משפחה:: לטאיים
סוג:: לטאה שטוחת-אף
מין:: לטאת אנצ'ייטה שטוחת-אף
שם מדעי
 Meroles anchietae ‏בוקאז', 1867

לטאת אנצ'ייטה שטוחת-אף (שם מדעי: Meroles anchietae) היא מין של לטאה מהסוג לטאה שטוחת-אף שבמשפחת הלטאיים, המצויה בטבע במדבר נמיב הצחיח של נמיביה ואנגולה. היא הוגדרה ב-1867 בידי החוקר הפורטוגזי ז'וזה ויסנטה ברבוסה דו בוקאז'. באנגלית היא מכונה "Shovel-snouted lizard" - "לטאת את-החפירה".
מאפיינים

לטאה קטנה זו מותאמת לחיים במדבר נמיב. אורכה עד 12 ס"מ והיא בעלת עור זהוב או צהוב עם תבנית מרושתת בשחור לאורך הגוף. הבטן ותחתית הגוף לבנים והראש גדול עם חוטם ארוך המזכיר מקור ברווז ומיועד לעזור ללטאה לחפור במהירות. העיניים מוגבהות יותר ובעלות עפעפיים גדולות, המונעות כניסה של חול. הזנב קצר ומפוספס בשחור והרגליים בעלות אצבעות וטפרים ארוכים.
לטאה זו שוכנת באזורי מדבר ותת-מדבר בדיונות גבוהות ולעיתים גם בקרבת חופים חמים. כדי להימנע מכווית חום היא צועדת עם 2 רגליים כל פעם על החול ומחליפה אותם בתדירות גבוהה. בשעות החמות ביותר היא "צוללת" אל תוך החור ומתכסה במהירות. הלטאה מסתתרת גם במאורות של מכרסמים ושם מחכה לחרקים או זחלים לטרף.
הלטאה הנקבה מטילה עד ארבע ביצים, אותן היא קוברת בחול.
הערות שוליים

↑  לטאת אנצ'ייטה שטוחת-אף באתר הרשימה האדומה של IUCN
יעבץ (דמות מקראית)

יַעְבֵּץ, דמות מקראית, המופיעה בספר דברי הימים. חז"ל זיהו אותו עם השופט עתניאל בן קנז. במסכת כלה רבתי הוא מופיע בין הצדיקים שנכנסו בחייהם לגן עדן.
שמו ומקום מוצאו

בספר דברי הימים א', פרק ד', פסוקים ט'–י' מסופר על אדם בשם יעבץ:
וַיְהִי יַעְבֵּץ, נִכְבָּד מֵאֶחָיו; וְאִמּוֹ, קָרְאָה שְׁמוֹ יַעְבֵּץ לֵאמֹר, כִּי יָלַדְתִּי, בְּעֹצֶב: וַיִּקְרָא יַעְבֵּץ לֵאלֹהֵי יִשְׂרָאֵל לֵאמֹר, אִם-בָּרֵךְ תְּבָרְכֵנִי וְהִרְבִּיתָ אֶת-גְּבוּלִי וְהָיְתָה יָדְךָ עִמִּי, וְעָשִׂיתָ מֵּרָעָה, לְבִלְתִּי עָצְבִּי - וַיָּבֵא אֱלֹהִים, אֵת אֲשֶׁר-שָׁאָל.
סיפור הולדתו ונדרו קוטע שתי רשימות גנאלוגיות.
על יעבץ נאמר כי נולד בעצב, נהיה מכובד מאחיו לאחר שביקש בקשה ונדר נדר לאלהים, והאל נענה לבקשתו.
לדעת מרים סמואל, ייתכן כי שמו ניתן לו בעקבות לידה קשה או מצב קשה אחר אליו נקלעה אמו ונחלצה ממנו. בפרשנותו מצודת דוד קושר את שמו בסיכול אותיות לנאמר בפסוק ט': "ילדתי בעצב - כאשר ילדה אותו היה לה עצבון מה ולזיכרון קראה את בנה יעבץ בהפוך אותיות מעצב כאילו תאמר שיהפך העצב לשמחה". רש"י בפירוש למדרש שמו של יעבץ קושר את הפסוק למדרש שמו של בנימין בבראשית ל"ה, אשר גם עצב נקשר בשמו: "ואמו קראה שמו יעבץ לאמר כי ילדתי בעצב - וכינה שמו יעבץ ודוגמתו בן אוני ואביו קרא לו בנימין".
לדעת משה גרסיאל ואחרים קיים בשמו סיכול אותיות היוצר מדרש שם המסביר את שמו: יעבץ ועצב. יש הטוענים כי במדרש שמו של יעבץ מהדהד הפסוק בספר בראשית, פרק ג', פסוק ט"ז: "כי בעצב תלדי בנים" המתאר את עונשה של חוה.
מלבד פסוקים אלו לא נאמר דבר על יעבץ. כמו כן לא ברור מהו מקומו בשבט יהודה ושושלת בני יהודה. בספר דברי הימים א', ב' מוזכרת העיר המקראית יעבץ: מִשְׁפְּחוֹת סֹפְרִים ישבו (יֹשְׁבֵי) יַעְבֵּץ, תִּרְעָתִים שִׁמְעָתִים שׂוּכָתִים; הֵמָּה הַקִּינִים הַבָּאִים, מֵחַמַּת אֲבִי בֵית-רֵכָב. הקשר לדמותו אינה ברורה, אך לדעת רש"י, יעבץ היה ראש משפחת סופרים זו: "סיעת יעבץ שהיה מושל עליהם כדכתיב למטה ויהי יעבץ נכבד מאחיו".
זיהויו

חכמי התלמוד, זיהו את יעבץ עם השופט עתניאל בן קנז: ”הוא עתניאל הוא יעבץ, ומה שמו? יהודה אחי שמעון שמו, עתניאל – שענהו אל, יעבץ – שיעץ וריבץ תורה בישראל” (תלמוד בבלי, מסכת תמורה, דף ט"ז, עמוד א'). לפי זיהוי זה חי יעבץ בתקופת השופטים. ועל כך רד"ק בפירושו, "שהיה מבני שלמא". רד"ק מתכוון לשלמא הוא אבי בועז, ממגילת רות אשר סיפורה הוא חלק מתקופת השופטים.
התרגום המיוחס ליונתן מייחס גם הוא את יעבץ לעתניאל בן קנז: ” והוה יעבץ, הוא עתניאל, יקיר וחכים באורייתא”.
נדרו של יעבץ והיענות אלוהים

המקראי פותח במילים 'וַיְהִי יַעְבֵּץ, נִכְבָּד מֵאֶחָיו'. נראה כי זוהי נוסחת סיכום. לאחר מכן מקדים יעבץ ואומר: "אִם-בָּרֵךְ תְּבָרְכֵנִי וְהִרְבִּיתָ אֶת-גְּבוּלִי וְהָיְתָה יָדְךָ עִמִּי, וְעָשִׂיתָ מֵּרָעָה, לְבִלְתִּי עָצְבִּי - וַיָּבֵא אֱלֹהִים, אֵת אֲשֶׁר-שָׁאָל". לדעת גרשון גליל, הקדמה זו של דבריו מבטאת את המחזוריות שביסוד חייו של המאמין: מצוקה, תפילה וישועה. כך, יעבץ שקולל בלידתו זכה לישועה לאחר שהתפלל לאלוהים.
הקריאה לאלוהים מנוסחת כנדר. התחייבותו של יעבץ לממש את נדרו אינה מוגבלת בזמן. לדעת גליל, בעל דברי הימים החסיר את ההתחייבות מהנדר וזאת מהעדפתו את האמונה, שבלב המאמין על פני המעשים. כמו כן המקום בו נודר יעבץ לא נמסר וזאת היות, שלמקום אין חשיבות ובקשתו היא מעבר לממד הזמן, ובכך תפילתו מסמלת את האמונה הבלתי מסויגת באלוהים בכל עת ובכל מקום. אך לדעת יאיר זקוביץ ואחרים, יעבץ מבקש מה' לבטל את הגורל שנושא שמו.
דמותו של יעבץ בספרות המדרשים

בספרות המדרש מייחסים ליעבץ לימוד תורה ברבים וחכמה:
במדרש תנחומא, תצווה, ט' נאמר כי: "יעבץ היה תלמיד חכם מקהיל קהילות ודורש טעמי תורה ברבים".
במסכת יומא, פ', א', נאמר כי: "יעבץ העמיד בית דין שתיקנו שיעורין ועונשין".
עוד נאמר שם: "אמר רבי יוחנן: שיעורים של עונשין הלכה למשה מסיני... אחרים אומרים: בית דינו של יעבץ תקנום".
הערות שוליים

↑  עניינו של ספר דברי הימים הוא בהיסטוריה של עם ישראל. אך כתוב המוקדש ליחיד, מופיע כמה פעמים, בעיקר בפרקים הראשונים של דברי הימים א'.
↑  מרים סמואל, נשים נסתרות בתנ"ך, תל אביב, המחברת, 2005, עמ' 305.
↑  משה גרסיאל, מדרשי שמות במקרא, רמת גן, רביבים, 19987, עמ' 63.
↑  יצחק קלימי, ספר דברי הימים: כתיבה היסטורית ואמצעים ספרותיים, ירושלים, מוסד ביאליק, 2000, עמ' 243.
↑  מגילת רות, ד', כ'.
↑  גרשון גליל, עולם התנ"ך: דברי הימים א, תל אביב, דוידזון עתי, 1993, עמ' 70-71.
↑  שרה יפת, אמונות ודעות בספר דברי הימים ומקומן בעולם המחשבה המקראית, ירושלים, מוסד ביאליק, 1995, עמ' 219-218.
↑  יאיר זקוביץ, צבת בצבת עשויה: מה בין מדרש פנים-מקראי למדרש חוץ מקראי, תל אביב, עם עובד, 2009, עמ' 198.
| --- | --- |
בקרת זהויות :  NLI: 987007425330605171  LCCN: nr00033745  NKC: jx20070209011  VIAF: 53989477   WorldCat (עם VIAF): 53989477
יסמין חמדאן

| --- | --- |

 לידה:  1976 (בת 48 בערך) בירות (לבנון)
 מוקד פעילות:  הממלכה המאוחדת, לבנון 
 תקופת הפעילות:  מ-1997
 סוגה:  פופ אלקטרוני, פופ אלטרנטיבי
 שפה מועדפת:  אנגלית, ערבית 
 חברת תקליטים:  Kwaidan, Crammed Discs
 בן זוג:  אליה סולימאן
 http://www.yasminehamdan.com/
 פרופיל ב-IMDb
 
יסמין חמדאן (בערבית: ياسمين حمدان; ילידת 1976) היא זמרת לבנונית, כותבת שירים ושחקנית. היא הייתה חברה בהרכב האינדי-פופ האלקטרוני סופ קילז (בעברית: "הסבון הורג", בערבית: "الصابون يقتل", תעתיק מנוקד: "אַ-סַּאבּ֫וּן יַ֫קְתֻל"), שהיה חלוץ סוגה זו של מוזיקה פופולרית בשפה הערבית. חמדאן נשואה לבמאי הקולנוע הפלסטיני אליה סולימאן היא מתגוררת ועובדת בפריז, צרפת.
ביוגרפיה

חמדאן נולדה בביירות, לבנון והתגוררה בלבנון, כווית, אבו דאבי, יוון וצרפת. היא דוברת מספר דיאלקטים של השפה הערבית נוסף על צרפתית ואנגלית.
קריירה

חמדאן זכתה לתהילה ולמעמד אייקוני בסצנת המוזיקה העצמאית בזכות חלקה בהרכב הפופ האלקטרוני אַ-סַּאבּ֫וּן יַ֫קְתֻל (באנגלית: סופ קילז), אותו הקימה ביחד עם המפיק הלבנוני זייד חמדאן בבירות, לבנון. א-סאבון יקתול היה ההרכב המוזיקלי העצמאי הראשון במזרח התיכון, והשפעתו ניכרת גם לאחר שחדל להתקיים. א-סאבון יקתול הוציאו את האלבום הראשון שלהם, "באטר", בשנת 1999.
לאחר שהעתיקה מושבה לפריס, חמדאן שיתפה פעולה עם ההרכב המוזיקלי האמריקאי קוקורוזי, ובהמשך גם עם המפיקה השווייצרית-אפגנית מירוויס (Mirwais Ahmadzaï), עמה הפיקה את האלבום Arabology, שראה אור בשנת 2009 תחת השם "Y.A.S".
חמדאן חברה למרק קולין (חבר בלהקת הכיסויים הצרפתית נובל ואג) לכתיבת והפקת האלבום הראשון שלה, שנשא את שמה ויצא במקביל בצרפת ובלבנון בשנת 2012 בחברת התקליטים Kwaidan. האלבום יצא בגרסה בינלאומית מורחבת שנה לאחר מכן בחברת התקליטים Crammed Discs תחת השם Ya Nass. האלבום מיזג מוזיקת פופ, פולקלור וצליל אלקטרוני עם מלודיות וטקסטים בהשראת המוזיקה המזרח-תיכונית. היא זכתה לשבחים על ניסיונה להתמודד עם המסורת המוזיקלית הערבית.
היכרותה עם מגוון הסגנונות המוזיקליים והדיאלקטים בשפה הערבית באים לידי ביטוי בעבודתה. היא נוהגת לשיר בדיאלקטים שונים ובשיריה היא מחליפה בין דיאלקט לבנוני, כוויתי, פלסטיני, מצרי ובדווי. על כך היא אמרה:
עבודתי קשורה במידה רבה לזהות שלי. טבעי מבחינתי לשיר בערבית, ולערבב מספר דיאלקטים. זה הרקע ממנו באתי. גדלתי במספר ארצות בהן דוברים ערבית, כמו לבנון, כווית, אבו דאבי. הקשבתי למוזיקה ערבית ממקומות שונים וצפיתי בסרטים מצריים, או קומדיות כוויתיות. אני מרגישה קשורה לארצות אלה ומזדהה עם כל התרבויות הללו, ואני מאוהבת במוזיקה ערבית קלאסית.
המקור באנגלית
My work is very much related to my sense of identity. It’s natural for me to sing in Arabic, and to mix several dialects. It’s my background. I was brought up in several Arab countries, including Lebanon, Kuwait, Abu Dhabi. I grew up listening to Arabic music from all over the place and watching old Egyptian movies or Kuwaiti comedies. I relate and identify to all these cultures, and I am in love with the Arabic old music.
בשנת 2013 חמדאן הופיעה בסרטו של ג'ים ג'ארמוש Only Lovers Left Alive, לצד השחקנים טילדה סווינטון וטום הידלסטון.
היא כתבה פסקול עבור הצגת התיאטרון Rituel pour une métamorphose של המחזאי הסורי סעד אללה ונוס, הפקה של תיאטרון קומדי פראנסז.
בשנת 2017 הוציאו את אלבום הסולו השני שלה, אשר נשא את השם "אל-ג'מילאת" (בעברית: היפות). האלבום הוקלט בבירות, פריס ולונדון בהפקתה, ובהפקת לאו אברהמס ולוק סמית'. באלבום הופיעו שאהזאד איסמעאלי, סטיב שלי ואחרים.
בשנת 2018 הוציאה אלבום כיסויים, שנשא את השם Jamilat Reprise.
דיסקוגרפיה > ביחד עם א-סאבון יקתול

Bater (1999)
Cheftak (2001)
Enta Fen (2005)
דיסקוגרפיה > תחת השם Y.A.S

Arabology (2009)
דיסקוגרפיה > אלבומי סולו

Ya Nass (2013)
Al Jamilat (2017)
Jamilat Reprise (2018)
ראו גם

משרוע ליילה
הערות שוליים

↑  Yasmine Hamdan: Musical Tradition With an Attitude, Al Akhbar English, ‏27 באפריל 2012 (באנגלית)
↑  Matthew Russel, Yasmine Hamdan, Brownbook, ‏2012-05-16 (ארכיון)
| --- | --- |
בקרת זהויות :  NLI: 987007410225705171  BnF: cb162056486 (data)  GND: 105296270X  ISNI: 0000 0000 7939 2289  LCCN: no2014123313  MusicBrainz: 9c21e094-2fbe-4ba9-9726-891d90f561a9  SUDOC: 170296911  VIAF: 120774261   WorldCat (עם VIAF): 120774261 
יסמין חמדאן בהופעה בברלין, 2017
לורן ג'קסון

| --- | --- |

 לידה:  11 במאי 1981 (בת 43) אולבורי, אוסטרליה 
 מידע כללי
 מדינה:  אוסטרליה 
 השכלה:  UC Senior Secondary College Lake Ginninderra  Murray High School 
 משקל:  84 ק"ג 
 גובה:  1.96 מטרים
 www.laurenjackson.org
 ספורט
 ענף ספורט:  כדורסל 
 תקופת הפעילות:  1997–2016 (כ־19 שנים) 
 הישגים
 פרסים והוקרה:  קצינה במסדר של אוסטרליה (8 ביוני 2015)  MVP של סדרת הגמר ב-WNBA  שחקנית ההגנה של העונה ב-WNBA  WNBA's Top 15 Team 
 
לורן אליזבט ג'קסון (באנגלית Lauren Elizabeth Jackson;‏ נולדה ב-11 במאי 1981 באלבורי שבניו סאות' ויילס שבאוסטרליה) היא שחקנית כדורסל אוסטרלית מקצוענית. היא מכונה לעיתים קרובות LJ, Loz או Lozza. היא שיחקה בתפקידי הפאוור פורוורד והסנטר בקבוצת ליגת ה-WNBA סיאטל סטורם (Seattle Storm), נבחרת הכדורסל הלאומית האוסטרלית לנשים (The Opals) וקבוצת קנברה קפיטלס (Canberra Capitals) מליגת הנשים האוסטרלית WNBL. היא זכתה באליפויות הלאומיות בארצות הברית, באוסטרליה וברוסיה, וכן בגביע העולם. היא נחשבת לשחקנית הכדורסל האוסטרלית הטובה ביותר בכל הזמנים ואחת משחקניות הכדורסל הטובות בעולם.
בשנת 2021 הוצגה בהיכל התהילה של הכדורסל.
הקריירה באוסטרליה

שני הוריה של לורן ג'קסון, גארי ומארי, שיחקו בנבחרת אוסטרליה בכדורסל והיא החלה לשחק בהיותה בת ארבע. היא הייתה עילוי בשנות העשרה לחייה בבית הספר התיכון מוראי שבאלבורי, היא עברה למכון האוסטרלי לספורט (Australian Institute of Sport) בקנברה בהיותה נערה. שיחקה במדי נבחרת הנשים האוסטרלית, Opals, ב-1997, בגיל 16. היא הובילה את נבחרת הספורט של המכון האוסטרלי לספורט לטובה ביותר בארץ לשחקנים בגילאי 16 עד 18, עד לפרימיירה ב'ליגת הכדורסל הלאומית לנשים' (WNBL), הליגה המקצוענית לנשים באוסטרליה, ב-1998–1999 - הישג חסר תקדים עבור נבחרת נוער. היא הצטרפה לנבחרת ה-AIS, ג'קסון הצטרפה לקבוצה האחרת שיושבת בקנברה, לקנברה קפיטלס (Canberra Capitals), והובילה אותם לזכייה בארבעה תארים בשנים 1999–2000, 2002-2001, 2003-2002 ו-2005–2006. באולימפיאדת סידני (2000), בסידני שבאוסטרליה, השיגה ג'קסון 20 נקודות וקטפה 13 ריבאונדים בהפסד לארצות הברית במשחק הגמר על מדליית הזהב. מדליית הכסף שלקחה אוסטרליה הייתה ההישג הגבוה ביותר שלה מאז ומעולם בתחרות כדורסל בינלאומית.
באולימפיאדת אתונה (2004), באתונה שביוון, לקחו שוב ה-Opals מדליית כסף, בהפסידן לארצות הברית בגמר.
במשחקי חבר העמים הבריטי של שנת 2006 במלבורן שבאוסטרליה, הביסו האופאלס את נבחרת Tall Ferns של ניו זילנד, והשיגו מדליית זהב.
באליפות העולם בכדורסל נשים לשנת 2006 שנערכה בברזיל, הביסו האופאלס את רוסיה וזכו במדליית הזהב. ג'קסון הייתה קפטן הנבחרת.
הקריירה באמריקה

ג'קסון נבחרה בדראפט של ליגת ה-WNBA בשנת 2001 במקום הראשון על ידי קבוצת סיאטל סטורם, שם שיחקה עד 2012.
ג'קסון המתנשאת לגובה של 196 סנטימטרים היא מאוד אפקטיבית בהתקפה, משלבת את גובהה עם אחוזי קליעה טובים - אפילו מטווח של שלוש נקודות (היא הייתה בעלת אחוז הקליעה לשלוש נקודות ב-WNBA ב-2004) - יכולת אתלטית ולא פחות, מעט "מונגרל" (mongrel) (קשיחות מנטלית ואגרסיביות) שעוזרים לה להתמודד עם טקטיקות הגנה פיזיות במיוחד שמיועדות בדרך כלל לעצור אותה. בשלב מוקדם בקריירה שלה, הייתה ההגנה שלה אולי החוליה החלשה של משחקה, אולם שטח זה שופר אף הוא, כשג'קסון זכתה בפרס שחקנית ההגנה של העונה ב-WNBA לשנת 2007. היא הובילה בריבאונדים הגנתיים ובחסימות קליעה ב-WNBA.
ב-2003, חרף העובדה שהסיאטל סטורם לא הגיעו לפלייאוף, היא נבחרה ל-MVP של העונה הסדירה ב-WNBA.
ב-2004, קבוצתה הסיאטל סטורם זכתה באליפות ה-WNBA לאחר שגברה בסדרה על קונטיקט סאן 2–1. באפריל 2006 חתמה על חוזה לשלוש שנים להישאר עם הסטורם.
ב-24 ביולי 2007 ג'קסון השוותה את שיא ה-WNBA כשקלעה 47 נקודות (השוותה את שיאה של דיאנה טוראסי) בהפסד 96–97 לוושינגטון מיסטיקס במרכז וריזון שבוושינגטון הבירה.
ב-6 בספטמבר 2007, זכתה ג'קסון בשנית בתואר השחקנית המוערכת ביותר. היא הייתה שיאנית הליגה בממוצע נקודות למשחק (23.8 נקודות) ובריבאונדים (9.7) והייתה השנייה בליגה בחסימת קליעות (2.0) כמו גם הובילה את הליגה בדאבל דאבלים עם 17. היא גם הוכתרה כשחקנית השבוע 5 פעמים בעונת הכוכבים.[דרושה הבהרה]
משחק בינלאומי במקומות אחרים

דווח שג'קסון השתכרה 100,000$ על מנת לשחק בכמה משחקים עם המועדון הרוסי (Russian club) בטרם החלה עונת 2005 של ה-WNBA.
היא החליטה לעזוב את אוסטרליה בעונת 2005–2006. בעוד שהוצעו לה הצעות קוסמות ממועדונים ברוסיה, היא בחרה במקום זאת לחתום לחוזה בן שלוש שנים ב-Samsung Bichumi, מועדון שמקומו בסיאול, בליגה הלאומית של קוריאה הדרומית. אף על פי שהשתכרה פחות ממה שהוצע לה ברוסיה, משכורתה הייתה גבוהה מזו שתוכל להרוויח באוסטרליה. חשוב מכך, העונה בקוריאה משתרעת בתקופה שמאמצע דצמבר עד ראשית מרץ, בערך חצי מאורכה של העונה האירופאית, ומועדונים בליגה משחקים רק בשני משחקים בשבוע. היא הצביעה על היותה של העונה באוסטרליה קצרה יותר כסיבה העיקרית שהיא החליטה לחתום שם, לא יהיה בכך כדי למהמה את הקריירה שלה. היא זכתה בפרס כשחקנית המוערכת ביותר באוסטרליה לשנת 2007.
מחוץ למגרש

ג'קסון הצטלמה בעירום לדו-ירחון (רואה אור פעם בחודשיים) האוסטרלי Black+White, שהציג אתלטים אולימפיים שעמדו להתחרות באתונה באולימפיאדת אתונה (2004). המהדורה המודפסת היקרה בעובי ספר הופקה בשלוש האולימפיאדות האחרונות, ומהדורת 2004 נחשבת למקובלת באופן יחסי בגישתה ה'אמנותית' לצילום העירום ובכיסוי השווה שהיא מקדישה לאתלטים ואתלטיות כאחד. ג'קסון גם הופיעה במהדורת 2005 של גיליון בגדי הים של ספורטס אילוסטרייטד. לאחר שתסיים את קריירת הכדורסל המקצועית שלה יש בכוונתה להיות מעורבת בסיוע לנשים מוכות ולקורבנות אונס.
כתובת ירחעזר

| --- | --- |

הפסל שעל בסיסו נמצאת כתובת ירחעזר
 פרטי הממצא כיום
 אוסף:  המוזיאון לארכאולוגיה של ירדן 
 מזהה קטלוגי:  J. 1656 
 
כתובת ירחעזר היא כתובת שמית צפון־מערבית על בסיס פסל שנמצא ברבת עמון. התארוך המקובל שלה הוא המאה ה־8 לפנה"ס.
מאפייני הכתובת

לפי מיקום הכתובת והשמות המופיעים בה, זהותה עמונית, אך הכתב והשימוש במילה "בר" (ולא "בן", בניגוד לרגיל בעמונית) מעידים על השפעה ארמית על העמונית, או על שימוש בארמית במקום עמונית. לפי שיקולים היסטוריים, זמנה המאה ה־8 לפנה"ס.
תוכן הכתובת הוא:
[מא]שו ירחעזר

[בר ז]כר בר שנב
"מאש" היא מילה פיניקית נפוצה לפסלים מוקדשים. השם "זכר" הוא שם נפוץ וידוע, גם מהמקרא, וניקודו זַכֻּר או ניקוד אחר. "שנב" הוא, כנראה, Sanipu מבית עמון המוזכר באחת מכתובות תגלת-פלאסר השלישי כאחד ממלכי הלבנט שהגישו למלך מנחה, אך הדבר תמוה אם נכדו השמיט את תואר מלכותו מהכתובת.
ראו גם

כתובות עמוניות
רשימת כתובות כנעניות וארמיות
לקריאה נוספת

R. T. O'Callaghan, A Statue Recently Found in 'Ammân, Orientalia 21, 1952, עמ' 184–193
Fawzi Zayadine, Note sur l'inscription de la statue d'Amman, Syria 51, 1974, עמ' 129–136 doi: 10.3406/syria.1974.6434‏, JSTOR 4197933
Émile Puech, L'inscription De La Statue D'amman Et La Paléographie Ammonite, Revue Biblique 92, 1985, עמ' 5–24